Христо Смирненски
Помрачени небосклоните
Гешефтарска песен

chitanka.info

Помрачени небосклоните

ръсят девствени цветя;

постегнете си балтоните,

вий почтени господа!

Нека да буботят ледните

вихри яростно весден;

за това да мислят бедните

през този сезон студен.

С топли моди в булевардите

мръднете за час, за два

и в „България“ билярдите

блъскате вий след това.

Дойде обед, в ресторантите

келнерите чакат вас;

хубавичко се нахраните

и си пийнете тогаз.

Още сядайки край масите

На „Панах“ и „Алказар“,

на гърба на сиромасите

метвате вий нов товар.

И безгрижни като чавките

върху някой мъртъв кон,

вий редите си доставките

милион след милион.

Да, растат си милионите

и пазарните цени,

зер са тлъсти комисионите

в тези спекулантски дни.

А напразно разни властници

ви се зъбят уж със гнев —

ваши доблестни участници,

те надават ялов рев.

Не засягат в нас законите

всички силни на деня,

а пък вие с милионите

винаги сте на цена.

Даже Исус II — строгия

съдия със тънък ум,

кърпи свойта демагогия

с битпазарски празен шум.

И тъй, без да се тревожите,

продължавайте без пот

да одирате пак кожите

на заспалия народ…

Помрачени небосклоните

ръсят девствени цветя,

постегнете милионите,

вий почтени господа!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.